OIKEUSREKISTERIKESKUS		16.2.2005		Dno 1/35/2005
Linnankatu 3 b, PL 157
13101 HÄMEENLINNA
Puh. 010 36 64600, Fax 010 36 65703

Oikeusministeriö
Lainvalmisteluosasto
PL 25
00023 VALTIONEUVOSTO

Viite: Laustuntopyyntö rikosvahinkolain
         uudistamistyöryhmän mietinnöstä
         22.12.2004, OM 24/41/2003, OM008:00/2004

Pyydettynä lausuntonaan Oikeusrekisterikeskus esittää kunnioittaen seuraavaa:

Mietinnössä esitetyt keinot henkilövahingon kärsineen rikoksen uhrin korvausoikeudellisen aseman parantamiseksi ja korvaussääntelyn selkeyttämiseksi ovat tervetulleita. Erityisesti ehdotetut selventävät säännökset korvausvelvollisen kaksinkertaisen maksuvelvollisuuden poistamiseksi ja valtion rikosvahinkolain mukaisen takautumisoikeuden täytäntöönpanemiseksi ovat Oikeusrekisterikeskuksen näkökulmasta tarkoituksenmukaisia ja tarpeellisia.

Valtion takautumisoikeutta koskevien säännösten tarkistaminen korvausvelvollisen kaksinkertaisen maksuvelvollisuuden poistamiseksi tuo Oikeusrekisterikeskukselle uusia tehtäviä, joiden hoitaminen vaatii oikeudellista asiantuntemusta. Kuten mietinnössä todetaan uudet tehtävät eivät ole hoidettavissa nykyisellä henkilöstöllä, minkä vuoksi esityksen taloudellisia vaikutuksia arvioitaessa on otettava huomioon riittävän koulutuksen omaavan henkilön palkkaaminen Oikeusrekisterikeskukseen.

Lakiesityksen 4 luvun 25 §:n korvauksen hakemista koskevan määräajan sovittaminen vuoden 2004 alusta voimaan tulleen velan vanhentumisesta annetun lain (728/2003) viiden vuoden vanhentumisaikaan on takautumissaamisen täytäntöönpanon kannalta välttämätön muutos.
Siinä tapauksessa, ettei asiaa ole käsitelty tuomioistuimessa, määräaika korvauksen hakemiselle olisi edelleen kymmenen vuotta.
Tällaisessa tapauksessa saatava saattaa vanhentua ennen kuin korvauksen hakuoikeus. Kysymyksessä ei kuitenkaan liene kokonaisuuden kannalta merkittävä ongelma.  

Esityksen 7 luvun 43 §:ssä olisi syytä selvyyden vuoksi todeta, että päätös pannaan täytäntöön sakon täytäntöönpanolain (672/2002) mukaisessa järjestyksessä. Sakon täytäntöönpanolain 1 §:ssä säädetään lain soveltamisalasta täytäntöönpantavien seuraamusten suhteen tarkalla tasolla. Luetteloon olisi syytä lisätä rikosvahinkolain 43 §:n mukaista takaisinperintää koskevan päätöksen täytäntöönpano.

Johtaja		Ritva-Liisa Raatikainen

Apulaisjohtaja	Marjatta Syväterä